Imtella' Settembru 5, 2021 Uffiċjali tat-Taliban sfrattaw protesta minn għexieren ta' nisa f'Kabul li kienu qed jitolbu li jżommu diversi drittijiet taħt it-tmexxija tat-Taliban. Il-grupp li organizza l-protesta qal li ġew attakkati bil-gass tad-dmugħ u l-pepper spray meta ppruvaw jimxu minn pont sal-palazz presidenzjali. Min-naħa tagħhom it-Talibani qed isostnu li kellhom jintervjenu minħabba li l-protesta ma kinitx qed tiġi kkontrollata. Waqt din il-protesta, li hija l-aħħar waħda f'numru ta' protesti min-nisa f'Kabul u Herat, id-dimostranti bdew jitolbu d-dritt li jibqgħu jaħdmu u li jkunu inklużi fil-gvern. Il-pożizzjoni tat-Talibani s'issa hija li n-nisa jistgħu jkunu involuti fil-ħidma tal-gvern iżda ma jistax ikollhom rwoli ministerjali.